ไฟแนนซ์ทูเดย์
วินัย วิทวัสการเวช อธิบดีกรมธนารักษ์
5 ส.ค. 2554

วินัย วิทวัสการเวช อธิบดีกรมธนารักษ์ 
โดย..ภูคา
ถือเป็นข้าราชการที่ฝีมือดีอีกผู้หนึ่งที่กำลังจะเกษียณในเดือน ต.ค.นี้ เมื่อคำนวณอายุราชการร่วม 38 ปี ที่ “วินัย” เกิดและโตจนได้เป็นใหญ่ในกรมสรรพากรใช้เวลา 37 ปี ที่เหลืออีก 1 ปีสุดท้ายได้ข้ามห้วยมาทำงานที่กรมธนารักษ์ ต้องยอมรับว่า “อธิบดีวินัย” สามารถผลักดันงานของกรมธนารักษ์ได้แบบไม่สะดุดแทบทุกเรื่อง ไม่ว่าจะเรื่องของการบริหารงานด้านเหรียญกษาปณ์ การพัฒนาที่ราชพัสดุ และเรื่องทรัพย์สินมีค่าของแผ่นดิน




ส่วนผลงานชิ้นโบแดงที่เจ้าตัวแอบภูมิใจลึกๆ คือ การผลักดันโครงการพัฒนาอาคารบริษัทบริหารสินทรัพย์ (บบส.) เดิม ตั้งอยู่บนทำเลทอง ใกล้ซอยอารีย์ ให้เป็นอาคารสำนักงานเพื่อให้ข้าราชการกระทรวงการคลัง เช่น สำนักบริหารหนี้สาธารณะ (สบน.) และสำนักงานคณะกรรมการกำกับนโยบายรัฐวิสาหกิจ (สคร.) ได้ขยับขยายเข้ามาใช้พื้นที่ทำงาน เพราะโครงการนี้มีนักการเมืองหลายต่อหลายคนจ้องจะฮุบที่ดินทำเลทองนี้ไว้ในมือ ฝีมือดีอย่างนี้ น่าจะได้ทำงานต่อนะคะ
หันไปดูผู้บริหารสถาบันการเงินรัฐกันบ้าง คนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) หายเงียบไปนาน ได้ข่าวว่าไปซุ่มพัฒนาระบบปฏิบัติการของธนาคาร โดยจะเน้นเรื่องระบบการปล่อยสินเชื่อ Tread Finance และ Insurance ซึ่งคาดว่าจะติดตั้งระบบแล้วเสร็จภายใน 18 เดือน โครงการนี้ใช้งบร่วม 600 ล้านบาท 
อะแฮ่ม ต้องถือว่านักจัดการบริหารการเงินอย่าง “เสี่ยปู” ใจใหญ่มั่กๆ เพราะทุ่มใช้งบเท่ากับเป้าหมายทำกำไรของปีนี้ทั้งปี 600 ล้านบาทพอดี